CELEX: 
Language: ga
Date: 2018-07-09 00:00:00
Title: RIALACHÁN TARMLIGTHE (AE) .../... ÓN gCOIMISIÚN lena leasaítear Iarscríbhinn III de Rialachán (CE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Le hAirteagal 16 de Rialachán (AE) Uimh. 211/2011 tugtar de chumhacht don Choimisiún, trí bhíthin gníomhartha tarmligthe, i gcomhréir le hAirteagal 17 agus faoi réir choinníollacha Airteagal 18 agus Airteagal 19 den Rialachán, leasuithe ar na hIarscríbhinní a ghabhann leis an Rialachán a ghlacadh, faoi chuimsiú raon feidhme fhorálacha ábhartha an Rialacháin.
            
            
               Foráiltear le hAirteagal 5(1) den Rialachán nach bhféadfaidh eagraithe tionscnamh ó na saoránaigh ach foirmeacha atá i gcomhréir leis na samhlacha a leagtar amach in Iarscríbhinn III den Rialachán a úsáid chun ráitis tacaíochta a bhailiú ó shínitheoirí. I gcomhréir leis na foirmeacha sin, ní mór do shínitheoirí sonraí éagsúla a sholáthar ag brath ar an mBallstát arb as dóibh (an Ballstát ina bhfuil cónaí orthu nó an Ballstát ar náisiúnach de an sínitheoir). 
            
            
               Áirítear sna foirmeacha sin ráiteas príobháideachais a chuireann na sínitheoirí ar an eolas faoin gcaoi a bpróiseálfar a sonraí pearsanta. Tagraíonn an doiciméad sin do Threoir 95/46/CE agus na ceanglais arna ndíorthú ón Treoir sin.
            
            
               Rialachán (AE) 2016/679 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena naisghairtear Treoir 95/46/CE (An Rialachán Ginearálta maidir le Cosaint Sonraí). Tháinig sé i bhfeidhm an 25 Bealtaine 2018.
            
            
               Sonraítear in Airteagal 94 den Rialachán Ginearálta maidir le Cosaint Sonraí go bhforléireofar tagairtí do Threoir 95/46/CE mar thagairtí do Rialachán (AE) 2016/679. 
            
            
               Sainítear in Airteagal 13 den Rialachán Ginearálta maidir le Cosaint Sonraí an fhaisnéis atá le soláthar nuair atá sonraí pearsanta á mbailiú ón ábhar sonraí.
            
            
               Caithfidh an Coimisiún an gníomh seo a ghlacadh chun an ráiteas príobháideachais atá i samhlacha na bhfoirmeacha ráitis tacaíochta a mhodhnú, d'fhonn iad a chur in oiriúint d'fhorálacha an Rialacháin Ghinearálta maidir le Cosaint Sonraí. 
            
            
            
               Is é aidhm na modhnuithe an méid seo a leanas a sholáthar do na hábhair shonraí:
            
            
               (a) tagairtí nuashonraithe don chreat dlí is infheidhme maidir le cosaint sonraí pearsanta, agus
            
            
               (b) faisnéis bhreise is gá don rialaitheoir sonraí a sholáthar nuair a dhéantar sonraí pearsanta a bhailiú ó na hábhair shonraí mar a shonraítear in Airteagal 13 den Rialachán Ginearálta maidir le Cosaint Sonraí. 
            
            
               Áirítear san fhaisnéis sin liosta de chearta an ábhair sonraí a bhaineann le próiseáil a chuid sonraí, faisnéis faoin gceart gearán a chur faoi bhráid an údaráis maoirseachta, tagairt do shonraí teagmhála an rialaitheora sonraí (an teagraí) agus a oifigeach cosanta sonraí (más ann dó), sonraí teagmhála na núdarás inniúil náisiúnta a dhéanfaidh na sonraí pearsanta a fháil agus a phróiseáil, agus sonraí teagmhála na núdaráis náisiúnta cosanta sonraí.  
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Níor measadh go raibh gá le comhairliúcháin phoiblí, measúnú tionchair ná foilsiú an dréachtghnímh le haghaidh aiseolas ó na páirtithe leasmhara i bhfianaise an chorrlaigh lánroghnaigh theoranta atá ag an gCoimisiún maidir leis na modhnuithe lena mbaineann. Tá oibleagáid ar an gCoimisiún Iarscríbhinn III a leasú chun an Rialachán a oiriúnú don chreat dlí nua maidir le cosaint sonraí agus, eadhon, d'fhorálacha an Rialacháin Ghinearálta maidir le Cosaint Sonraí lena ndearnadh Treoir 95/46/CE a aisghairm agus a ionadú amhail ón 25 Bealtaine 2018.
            
            
               Chuathas i gcomhairle leis na Ballstáit trí bhíthin ghrúpa saineolaithe an Choimisiúin um an Tionscnamh ó na Saoránaigh. Cuireadh a ndearcadh san áireamh sa ghníomh tarmligthe seo. Bhí saineolaithe de chuid Pharlaimint na hEorpa páirteach sa chruinniú ábhartha sin de ghrúpa saineolaithe an Choimisiúin agus tugadh an fhaisnéis agus an doiciméadacht uile maidir leis an gcruinniú dóibh, i gcomhréir leis na socruithe sonracha a leagtar síos sa Chreat-Chomhaontú idir Parlaimint na hEorpa agus an Coimisiún. 
            
            
               3.EILIMINTÍ DLÍ AN GHNÍMH THARMLIGTHE
            
            
               Leasaítear leis an ngníomh seo an ráiteas airgeadais atá i gCuid A agus Cuid B d'Iarscríbhinn III a ghabhann le Rialachán (AE) Uimh. 211/2011. 
            
         
         
            
               Déantar foráil sa ghníomh seo maidir le gan na sonraí pearsanta a sholáthraítear d'eagraithe an tionscnaimh bheartaithe ar an bhfoirm ráitis tacaíochta a úsáid ach chun tacú leis an tionscnamh sin agus lena gcur ar fáil do na húdaráis náisiúnta inniúla agus lena bpróiseáil acu chun críche líon na ráiteas tacaíochta bailí a fhaightear don tionscnamh seo de bhun Airteagal 8 de Rialachán (AE) Uimh. 211/2011, an líon sin a fhíorú agus a dheimhniú. Mar a fhoráiltear dó i gCaibidil III den Rialachán Ginearálta maidir le Cosaint Sonraí, foráiltear freisin maidir leis na hábhair shonraí a bheith i dteideal rochtain ar a sonraí pearsanta a iarraidh ar eagraithe an tionscnaimh, mar aon leis na sonraí sin a cheartú, a scriosadh agus a bpróiseáil a shrianadh. 
            
            
               I gcomhréir le hAirteagal 9 de Rialachán (AE) Uimh. 211/2011, déantar forail sa ghníomh seo freisin maidir leis na heagraithe ráitis tacaíochta agus aon chóip de na ráitis sin a stóráil ar feadh 18 mí ar a mhéad, tar éis dháta cláraithe an tionscnaimh bheartaithe ó na saoránaigh, nó mí amháin tar éis an tionscnamh sin a thíolacadh don Choimisiún, cibé acu is túisce. Féadfar iad a choinneáil níos faide ná na teorainneacha ama sin i gcás imeachtaí riaracháin nó dlí, is é sin ar feadh seachtain amháin ar a mhéad tar éis na himeachtaí sin a thabhairt i gcrích. Gan dochar d'aon leigheas riaracháin ná breithiúnach eile, beidh sé de cheart ag gach ábhar sonraí gearán a chur faoi bhráid údarás cosanta sonraí, go háirithe sa Bhallstát ina bhfuil gnáthchónaí air, ina áit oibre nó in áit an tsáraithe a líomhnaítear, má mheasann an tábhar sonraí go sáraíonn an phróiseáil a dhéantar ar shonraí pearsanta a bhaineann leis nó léi an Rialachán Ginearálta maidir le Cosaint Sonraí.
            
            
               Déantar foráil sa ghníomh freisin maidir le tagairtí do shonraí teagmhála na rialaitheoirí sonraí (na heagraithe) ar féidir teagmháil a dhéanamh leo ach sonraí na ndaoine teagmhála cláraithe a úsáid mar a fhoráiltear dó san fhoirm ráitis tacaíochta; sonraí teagmhála an oifigigh cosanta sonraí (más ann dó) atá ar fáil ar láithreán gréasáin an tionscnaimh seo i gclár an Choimisiúin Eorpaigh, mar a fhoráiltear dó san fhoirm ráitis tacaíochta; agus sonraí teagmhála an údaráis inniúil náisiúnta a gheobhaidh agus a phróiseálfaidh na sonraí pearsanta agus sonraí teagmhála na núdarás náisiúnta cosanta sonraí atá ar fáil anseo: 
               
                  http://ec.europa.eu/citizens-initiative/public/data-protection
               
            
            
               RIALACHÁN TARMLIGTHE (AE) .../... ÓN gCOIMISIÚN
            
            
               an 9.7.2018
            
            
               lena leasaítear Iarscríbhinn III de Rialachán (CE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh 
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) Uimh. 211/2011 ó Pharlaimint na hEorpa agus ón gComhairle an 16 Feabhra 2011 maidir leis an tionscnamh ó na saoránaigh
                  1
               , agus go háirithe Airteagal 16 de, 
            
            
               De bharr an méid seo a leanas:
            
            
               (1)Foráiltear le hAirteagal 5(1) de Rialachán (AE) Uimh. 211/2011 nach bhfuil eagraithe tionscnaimh ó na saoránaigh ach le foirmeacha a úsáid ata i gcomhréir leis na samhlacha a leagtar amach in Iarscríbhinn III a ghabhann leis an Rialachán sin chun ráitis tacaíochta a bhailiú ó shínitheoirí.
            
            
               (2)Tá ráiteas príobháideachais sna foirmeacha ráitis tacaíochta ina dtugtar faisnéis faoin gcaoi ar féidir sonraí pearsanta sínitheoirí a phróiseáil agus faoi na cearta atá ag na sínitheoirí ina gcáil mar ábhair sonraí. Tagraíonn an ráiteas príobháideachas don Treoir aisghairthe 95/46/CE ó Pharlaimint na hEorpa agus ón gComhairle
                  2
               . 
            
            
               (3)Aisghaireadh Treoir 95/46/CE le Rialachán (AE) 2016/679
                  3
               . Tá feidhm le Rialachán (AE) 2016/679 ón 25 Bealtaine 2018.
            
            
               (4)Leagtar amach in Airteagal 13 de Rialachán (AE) 2016/679 an fhaisnéis is gá don rialaitheoir sonraí a sholáthar, tráth a bhailítear na sonraí pearsanta, don ábhar sonraí i gcás ina mbailítear na sonraí pearsanta ón ábhar sonraí. Ba cheart, as seo amach, an fhaisnéis sin a sholáthar sa ráiteas príobháideachais a ghabhann leis an tsamhail den fhoirm ráitis tacaíochta.
            
            
               (5)De réir Airteagal 94 de Rialachán (AE) 2016/679, ba cheart tagairtí don Treoir aisghairthe 95/46/CE a fhorléiriú mar thagairtí do Rialachán (AE) 2016/679. Ar chúiseanna a bhaineann le soiléire, deimhneacht dhlíthiúil agus trédhearcacht, ba cheart an tagairt sa ráiteas airgeadais a thabhairt cothrom le dáta. 
            
            
               (6)Ba cheart, dá bhrí sin, Iarscríbhinn III a ghabhann le Rialachán (AE) 211/2011 a leasú dá réir.
            
            
               (7)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) Uimh. 45/2001 ó Pharlaimint na hEorpa agus ón gComhairle
                  4
               .
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasaítear Iarscríbhinn III a ghabhann le Rialachán (AE) Uimh. 211/2011 mar a leanas:
            
         
         
            
               (1)cuirtear an méid seo a leanas in ionad théacs an ráitis príobháideachais a leagtar amach sa tsamhail don fhoirm ráitis tacaíochta ag deireadh chuid A:
            
            
               "Ráiteas príobháideachais: I gcomhréir leis an Rialachán Ginearálta maidir le Cosaint Sonraí, ní úsáidfear na sonraí pearsanta a sholáthróidh tú ar an bhfoirm seo ach amháin chun tacú leis an tionscnamh agus cuirfear ar fáil do na húdaráis náisiúnta inniúla iad chun críche fíorú agus deimhniú amháin. Tá tú i dteideal rochtain ar do shonraí pearsanta a iarraidh ar eagraithe an tionscnaimh seo, mar aon leis na sonraí sin a cheartú, a scriosadh agus a bpróiseáil a shrianadh. 
            
            
               Déanfaidh na heagraithe do shonraí a stóráil ar feadh 18 mí ar a mhéad, tar éis dháta cláraithe an tionscnaimh bheartaithe ó na saoránaigh, nó mí amháin tar éis an tionscnamh sin a thíolacadh don Choimisiún, cibé acu is túisce. Féadfar iad a choinneáil níos faide ná na teorainneacha ama sin i gcás imeachtaí riaracháin nó dlí, is é sin ar feadh seachtain amháin ar a mhéad tar éis na himeachtaí sin a thabhairt i gcrích.
            
            
               Gan dochar d'aon réiteach riaracháin ná breithiúnach eile, beidh an ceart agat gearán a chur faoi bhráid údarás cosanta sonraí am ar bith, go háirithe sa Bhallstát ina bhfuil gnáthchónaí ort, san ionad oibre nó in áit an tsáraithe a líomhnaítear, má mheasann tú go ndearnadh do shonraí a phróiseáil go neamhdhleathach.
            
            
               Is iad eagraithe an tionscnaimh ó na saoránaigh na rialaitheoirí de réir an Rialacháin Ghinearálta maidir le Cosaint Sonraí, agus tá a gcuid sonraí teagmhála le fáil ar an bhfoirm seo. 
            
            
               Tá sonraí teagmhála an oifigigh cosanta sonraí (más ann dó) ar fáil ar láithreán gréasáin an tionscnaimh seo i gclár an Choimisiúin Eorpaigh, mar atá ar an bhfoirm seo.
            
            
               Is féidir teacht ar shonraí teagmhála an údaráis náisiúnta a gheobhaidh agus a phróiseálfaidh do shonraí pearsanta agus sonraí teagmhála na núdarás náisiúnta cosanta sonraí anseo: 
               
                  http://ec.europa.eu/citizens-initiative/public/data-protection?lg=ga
               
               .”;
            
            
               (2)cuirtear an méid seo a leanas in ionad théacs an ráitis airgeadais a leagtar amach sa tsamhail don fhoirm ráitis tacaíochta ag deireadh chuid B: 
            
            
               "Ráiteas príobháideachais: I gcomhréir leis an Rialachán Ginearálta maidir le Cosaint Sonraí, ní úsáidfear na sonraí pearsanta a sholáthróidh tú ar an bhfoirm seo ach amháin chun tacú leis an tionscnamh agus cuirfear ar fáil iad do na húdaráis náisiúnta inniúla iad chun críche fíorú agus deimhniú amháin. Tá tú i dteideal rochtain ar do shonraí pearsanta a iarraidh ar eagraithe an tionscnaimh seo, mar aon leis na sonraí sin a cheartú, a scriosadh agus a bpróiseáil a shrianadh. 
            
            
               Déanfaidh na heagraithe do shonraí a stóráil ar feadh 18 mí ar a mhéad, tar éis dháta cláraithe an tionscnaimh bheartaithe ó na saoránaigh, nó mí amháin tar éis an tionscnamh sin a thíolacadh don Choimisiún, cibé acu is túisce. Féadfar iad a choinneáil níos faide ná na teorainneacha ama sin i gcás imeachtaí riaracháin nó dlí, is é sin ar feadh seachtain amháin ar a mhéad tar éis na himeachtaí sin a thabhairt i gcrích.
            
            
               Gan dochar d'aon réiteach riaracháin ná breithiúnach eile, beidh an ceart agat gearán a chur faoi bhráid údarás cosanta sonraí am ar bith, go háirithe sa Bhallstát ina bhfuil gnáthchónaí ort, san ionad oibre nó in áit an tsáraithe a líomhnaítear, má mheasann tú go ndearnadh do shonraí a phróiseáil go neamhdhleathach.
            
            
               Is iad eagraithe an tionscnaimh ó na saoránaigh na rialaitheoirí de réir an Rialacháin Ghinearálta maidir le Cosaint Sonraí, agus tá a gcuid sonraí teagmhála le fáil ar an bhfoirm seo. 
            
            
               Tá sonraí teagmhála an oifigigh cosanta sonraí (más ann dó) ar fáil ar láithreán gréasáin an tionscnaimh seo i gclár an Choimisiúin Eorpaigh, mar atá ar an bhfoirm seo.
            
            
               Is féidir teacht ar shonraí teagmhála an údaráis náisiúnta a gheobhaidh agus a phróiseálfaidh do shonraí pearsanta agus sonraí teagmhála na núdarás náisiúnta cosanta sonraí anseo: 
               
                  http://ec.europa.eu/citizens-initiative/public/data-protection?lg=ga
               
               .”.
            
            
               Airteagal 2
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 9.7.2018
            
            
               
                     Thar ceann an Choimisiúin
               
               
                     An tUachtarán
                     Jean-Claude JUNCKER
               
            
         
         
            
                  
                     (1)
                  
                        IO L 65, 11.3.2011, lch. 1. 
               
               
                  
                     (2)
                  
                        Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, (IO L 281, 23.11,1995, lch.31).
               
               
                  
                     (3)
                  
                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena naisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).
               
               
                  
                     (4)
                  
                        Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i ndáil le próiseáil sonraí pearsanta ag institiúidí agus ag comhlachtaí an Chomhphobail agus maidir le saorghluaiseacht sonraí den sórt sin (IO L 008, 12.1.2001, lch. 1).